UMUKORO W’IKINYARWANDA (ku myaka ya 6 yose) Mata, 2020

AMANOTA AKORERWAHO:/20

**UMWANDIKO : UMUCO NI IKI?**

Umuco ni uburyo buranga imibereho y’abantu bafite icyo bahuriyeho.Umuco w’igihugu ni wo uranga abagituye ukabatandukanya n’abatuye mu bindi bihugu .Buri gihugu kigira umuco wacyo ,buri gace na ko kakagira umuco kihariye.

Umuco ugaragarira mu bintu byinshi birimo imibanire yo mu miryango igaragaramo gushyingirana, imbyino zabo n’indirimbo,imyemerere n’iyobokamana,imitekerereze ndetse no mu bukorikori bw’abanyagihugu.

Umuco rero ugaragaza indangagaciro abenegihugu bagenderaho .Mbese ni uburyo abaturage batekereza kandi bakumva ubuzima bwabo.Umuco ni bwo bukungu bwa mbere bw’igihugu.

Umuco gakondo w’Abanyarwanda rero waranze abakurambere bacu ni wo wagiye uranda ugakwira ibihe,n’ubwo mu gihe cy’ubukoroni winjiriwe n’imico y’ahandi.

Mu myemerere yabo Abanyarwanda bemeraga Imana imwe bakayita Rugira ,Rurema n’andi mazina meza.Mu mibereho yabo bagiraga inyigisho bacisha mu migani miremire n’imigufi ,ururrimi rw’Ikinyarwanda ,indirimbo zabo n’imbyino.

Kuvuza ingoma no guhamiriza byari bifite uruhare runini mu muco gakondo w’Abanyarwanda. Gutabarira Igihugu no kurinda ubusugire bwacyo na byo bari babikomeyeho ,bikagaragarira mu byivugo byabo.

Umuco nyarwanda kandi ugaragarira mu bikorwa byabo no mu myuga itandukanye.Bagiraga indirimbo baririmba bari no guhinga ,bakagira izo baririmbira inka ,bakagira n’amahigi baririmbaga bacyuye umuhigo.

Inka n’ibiyikomokaho na byo byagiraga umuco wihariye n’imvugo yabugenewe .Abanyarwanda kandi barataramaga ,bakarara inkera baririmba,bahiga kandi bivuga .Inzoga z’urwagwa n’ikigage ni byo basusurukiragaho,bakarara inkera kandi bagasabana .

Abanyarwanda kandi bicuriraga ibikoresho bitandukanye birimo amasuka n’intwaro zo ku rugamba.Biboheraga imyenda mu bishishwa by’ibiti indi bakayikana mu mpu z’inyamaswa cyangwa z’amatungo yabo.

Gushyingirana byo byari agahebuzo mu muco nyarwanda .Ubukwe bwari gahuzamiryango ,bukitabirwa n’abantu bose bagize umuryango,inshuti n’abaturanyi.Bwagiraga imihango itandukanye kandi ikomeye ,bakagira n’ibyiciro by’iyo mihango byafataga igihe kirekirerwose.Kurambagiza ,gufata irembo,gusaba,gukwa no gushyingira ,gutwikurura,ni byo bice byari iby’ingenzi.

Na n’ubu kandi ibyo bice biracyakurikizwa mu bukwe busanzwe buteguwe neza nubwo hamwe na hamwe kubera imico y’ahandi igenda itwinjirana,tutiyibagije n’iterambere rigenda ritugeraho ,ibyo bice ntibicyubahirizwa uko byakabaye .

Kurambagiza bisa n’aho byavuyeho,gusaba no gukwa bisigaye bikorwa mu mwanya muto ,ndetse bakarara banashyingiye .Ibyo rero bigira ingaruka zikomeye ku mibanire y’abashakanye ,kuko ingo nyinshizisenyuka zidateye kabiri .

Nyamara imisango y’ubukweiracyasigasiwe.Amagambo meza arimo ubuvanganzo ni yo asigaye aryoshya ubukwe , ababutashye bakizihirwa .Abanyarwanda rero bakwiye kwihatira gusobanukirwa n’umuco wabo bagakomeza kuwusigasira kandi bagaharanira ko utabacika .

1. **IBIBAZO BYO KUMVA UMWANDIKO/10**
2. **N**i gute abasokuruza bacu bataramaga ?
3. Ni iki kizihizaga ibitaramo byabo?
4. Garagaza uburyo ubukwe bwa kinyarwanda buri mu byiza biranga umuco wacu
5. Ni gute ubukwe bwa Kinyarwanda bwagiye buhinduka?
6. Guhinduka k’uburyo ubukwe nyarwanda bwakorwaga bifite izihe ngaruka ku mibanire y’abashakanye?

1. **INYUNGURAMAGAMBO /5**
2. **Sobanura amagambo akurikira yakoreshejwe mu mwandiko:**
3. Imisango y’ubukwe:
4. Amahigi
5. Kurambagiza:
6. Ubukwe bwari gahuzamiryango:
7. Inkera
8. **IKIBONEZAMVUGO /5**

**a**)Inshinga ni iki?

b)Amoko y’inshinga mu Kinyarwanda ni ayahe?

c)Inshinga isanzwe itondaguye igira uturemajambo tw’ibanze tungahe?

 AMAHIRWE MASA !